અલ્ઝાઈમરના દરદીના મગજમાં સંદેશો પહોંચાડનારી કોશિકાઓ એટલે કે ન્યૂરોન્સ યોગ્ય રીતે કામ કરી શક્તી નથી. સામાન્ય રીતે ન્યૂરોન્સ અંદરોઅંદર એકબીજા સુધી સંદેશ મોકલે છે. જેને કારણે વિવિધ શારીરિક ક્રિયાઓ શક્ય બને છે. ન્યૂરોન એવી કોશિકાઓ છે જે ક્ષતિગ્રસ્ત કે નષ્ટ થઈ જાય તો પછી ઠીક થઈ શક્તી નથી અને નવી પણ બની શક્તી નથી. આ ક્ષતિ (નુકસાન) કાયમી હોય છે. જ્યારે ન્યૂરોન ક્ષતિગ્રસ્ત થાય છે ત્યારે એકબીજા સુધી સંદેશ પહોંચાડી શક્તા નથી, તેમનો પરસ્પરનો સંપર્ક તૂટી જાય છે. આ રીતે મગજના વિવિધ ભાગ જે સામાન્ય રીતે એકબીજા સાથે જોડાઈને કામ કરે છે, તે સારી રીતે કામ કરી શક્તા નથી. અલ્ઝાઈમરના દરદીઓના વ્યવહાર અને વ્યક્તિત્વમાં આ જ કારણસર પરિવર્તન જોવા મળે છે.